Vamoe kotabafa tildera (trutca ke Levitan)

Vamoe kotabafa tildera ~ Над вечным покоем (RU)

Vamoe kotabafa tildera ( rossiavon Над вечным покоем ) tir trutcapa lumkirafa gu 150 × 206 cm-, i puntalingeks keve stama skuyun gan Isaak Levitan rossiaf lingesik bak 1894. Koe Tretyakov tcila koe Moskva ( Rossia ) re tigir ( 2018 ).

Bata trutca tir patectoy, ke tele gelukafe detce ke Levitan ( loa 200 grupena trutca icde bata watsa ).

 Pimtara 
Trutca va « gulafa vonera va lavek ke uzda » kaatoer, dem divatcepe vektase vas divafa kuksa ke uzda. Vamoe uzda, freldk dem « walglas rujod ». Kaatoera va kelt gu toloya pakava zo rofuxekar : bata loon orikafa dem orikaf rujodap tite trutca, is bana loon aftafa dem lobagaf rujod tice trutca. Taneafa azenta va velk dem tanoya lodontinafa domega kaatoer lize ujama tigir. Kimtafo awalkikxo dem jovleyena naboxa ape jontikedje vulkuyuna talteon tigir.

Nope vilanafa naboxa ixam vwayana gan ugal is trovgayana gamda is keldama tolgenina gan rata, awalkikxo va ristasa litera nekir. Ki ke ponaks kaatoesi va uja is awalkikxo moe briama tir teli lotrumon envayani gan Levitan. Savsafa intafa uja tice kiria va int koe bat patectoy kotunon kosuter ; anamef aal kan pibaf ogalt pintoton zo lingeyed. Sedme Aleksaey Fyodorov-Davidov yambaf malyopasik, « rantafa evilma dem uja is awalkikxo liz suka dur, vas otsa ke kona tota abdulapisa va sumefe megrupene vektar », isen afimi kou dilk ke uja tir « vrutara va tigira ke ayik, remblisa koe amlit is dulkuca ». Mil malyopasik katcalar da koe bata trutca va « aftaf ponaks ke kipi ke lingeks is amidafa pinta tikisa va kotbani rowit » ; bata kotcoba vas djumera va redura va lan ponaks vadjer, i va ponaks lize « medotolmiluca tuke kevolafa kaatoera va pilkovafa kira zo lumisar, i va kira dum evilma is ewala is rujod ikz- ».

Ponaks gestayan gan Levitan va lingese ckane pomase va « glupuca is po ke darka kabdue disukesik » tuadrayar. Batcoba va amidaf kaatoes caveem is arapeniwese ckane malsaveyene gan lingesik ta skura va pokefa azenta isu sumefa co ropebur. Ilamkuca ke orikaf is xeftof kelt dem omaf rujod gan ksevafa bada vamoe zidaconya zo drigdar, isen icde ticefa pakava ke kelt, pouca ke lingesa vorda laumawer isen nosa betawer : lizira ke mevuyuna bedera va rujodeem gan « ponaks ke lorukuzaf kadulalukoptaf nidekseem isu konaklize tcubralukoptaf zo dear ». Taruteteson va ukafa tankomuca ke lavafa flavapa ta kaatoera va soeem ke lavek, Levitan va lukopte is batake malfaver ise va woyok ke lingesa vorda arapenir aze va lingena bada ke lavek ( ape kan loitesiki ) trider.

 Dere rupec 

 Stragela 

|style="vertical-align: top;"|

|}

Vamoe kotabafa tildera (trutca ke Levitan)
Vamoe kotabafa tildera (trutca ke Levitan)